เงินเฟ้อปรอทแตกปีนี้พุ่งสูงสุด4.6%
ศูนย์วิจัยกสิกรไทย คาดครึ่งปีหลังแรงกดดันราคาสินค้าไม่หยุด แม้รัฐบาลขึงราคาพลังงาน
10 ส.ค. 2554

ศูนย์วิจัยกสิกรไทย คาดครึ่งปีหลังแรงกดดันราคาสินค้าไม่หยุด แม้รัฐบาลขึงราคาพลังงาน
ศูนย์วิจัยกสิกรไทย ประเมินว่า อัตราเงินเฟ้อทั่วไปปี 2554 น่าจะอยู่ในกรอบ 3.6-4.6% โดยในช่วงไตรมาส 2 ปี 2554 อาจมีค่าเฉลี่ยใกล้เคียง 4% ซึ่งสูงขึ้นกว่าค่าเฉลี่ยเงินเฟ้อที่ 3% ในช่วงไตรมาสแรกปี 2554 
อัตราเงินเฟ้อทั่วไปในช่วงครึ่งหลังของปี 2554 ยังมีแรงกดดันระดับสูงจากภาวะต้นทุนการผลิตที่ส่งต่อมายังราคาสินค้าผู้บริโภค ขณะที่ราคาพลังงานหลายประเภท ทั้งราคาน้ำมันดีเซล ราคาก๊าซ LPG/NGV สำหรับภาคครัวเรือนและขนส่งที่ได้รับการอุดหนุนจากภาครัฐอาจมีแนวโน้มขยับขึ้น หลังจากที่ช่วงเวลาการตรึงราคาสิ้นสุดลงในเดือน ก.ย. 2554
“ปัญหาเงินเฟ้อและค่าครองชีพที่น่าจะคงอยู่จนถึงสิ้นปี 2554 อาจเป็นหนึ่งในโจทย์เศรษฐกิจที่ท้าทายสำหรับการวางแนวนโยบายของภาครัฐในช่วงต่อๆ ไป” ศูนย์วิจัยกสิกรไทย ระบุ
กระทรวงพาณิชย์รายงานเงินเฟ้อในเดือน เม.ย. 2554 พบว่าพุ่งสูงขึ้นกว่าตัวเลขคาดการณ์ของนักวิเคราะห์ โดยอัตราเงินเฟ้อทั่วไปปรับเพิ่มขึ้นมาที่ระดับสูงสุดในรอบ 15 เดือน ที่ 4.04% เมื่อเทียบกับช่วงเดียวกันปีก่อน 
ขณะที่อัตราเงินเฟ้อพื้นฐาน (ที่หักรายการสินค้ากลุ่มอาหารสดและกลุ่มพลังงาน) ทะยานขึ้นมาที่ 2.07% ซึ่งเป็นระดับที่สูงที่สุดในรอบ 30 เดือนที่ผ่านมา ทั้งนี้ระดับราคาสินค้าในประเทศยังคงมีทิศทางเป็นขาขึ้นสอดคล้องกับภาวะเศรษฐกิจไทยที่ยังสามารถรักษาแรงส่งของการขยายตัวไว้ได้ (DemandPull Inflation) ขณะที่ ความเคลื่อนไหวของราคาพลังงานในตลาดโลก สถานการณ์ต้นทุนของผู้ประกอบการ และผลกระทบต่อราคาสินค้าเกษตรจากสภาพอากาศที่แปรปรวน ยังคงเป็น “ตัวแปรหลัก” ที่ทำให้แรงกดดันเงินเฟ้อจากฝั่งอุปทานเพิ่มสูงขึ้น (CostPush Inflation)